R staan vir Repliek (my alfabet van vreugdes) | Tannie Frannie
19 Vrydag Apr 2019
Volgens HAT is "repliek" 'n deftige woord vir "antwoord", dus kan ek dit seker gebruik om te verwys na my blogmaats se kommentaar? En ('skuus Lou) dis nou iets wat aan my baie vreugde verskaf!
Veral die afgelope rukkie het julle kommentaar my hart bly gemaak. Julle het my vertel van julle gunstelingbome en van die bome van julle jeug:
Kameel en Bondelsgedagtes is lief vir 'n koorsboom. Kameel het as kind in 'n groot ou vyeboom weggekruip en klein Bondeltjies het haar hond probeer leer boomklim. Anne het graag in 'n groot suurlemoenboom weggekruip om te lees en dan sommer van die growweskilsuurlemoene geëet. Perdebytjie vertel van die vaderlandswilg wat vir haar huis welkome koelte gee en Vuurvliegie verwys na vanwykshout en witstinkhout. Kleintyd het sy in 'n bloekom weggekruip en gelees. As kind het Hester aan peper- en bloekomboomtakke geswaai en sy verlang nou nog na die ou peperboom in haar Gautengse tuin. Scrapy het 'n luiperdboom geniet wat in haar meenthuis se tuintjie gegroei het.
Ek leer so baie by julle! Perdebytjie het selfs die duif geïdentifiseer wat ek amper raakgery het: 'n geelbekbosduif (watter heerlike naam).
Julle moedig my aan om oumastories te vertel en verdra my sentimentaliteit deur die gedagte aan 'n reënboogbrug met heengegane troeteldiere aan die anderkant te beaam en my te verseker dat julle ook in beskermengeltjies glo.
Ek verkneukel my in julle fyn begrip, wanneer julle kommentaar duidelik laat blyk dat julle die subteks raakgelees het.
7 thoughts on "R staan vir Repliek (my alfabet van vreugdes)"
April 19, 2019 om 7:13 nm
In verband met die troeteldiertjies, wil ek die mense wat hou aan met die storie dat die geen siel het net lekker skop.
April 19, 2019 om 11:10 nm
Well ek het grootgeword met n populierboom wat kon praat. En het jy geweet dat jy sy blaartjies net moet toevou dan het jy 'n fluit? Mooi geskryf, Frannie!
April 20, 2019 om 5:31 vm
Nee, ek het nie geweet nie! Maar ek kan goed dink dat 'n populierboom met mens sal praat ❤
April 20, 2019 om 3:36 vm
Dis heerlik om hier by jou n teetjie te drink. Jy het so baie lewenservaring dat daar baie is om oor te skryf. Hoe meer mens dink hoe meer kom daar tevoorskyn. Dankie vir jou heerlike avonture met A-Z se vreugdes. Dis nou net die laaste paar letters.
April 20, 2019 om 5:30 vm
Dankie vir jou ondersteuning en aanmoediging! …en vir die tee 🙂
April 20, 2019 om 7:27 vm
Frannie hierdie skrywe van jou het nou trane gebring. Seker omdat ek op so 'n kwesbare plek in my lewe is….en dan kom Frannie en sy onthou van my liefde vir 'n koorsboom en my kinder vyeboom.